TransNamib vir N$30 m. gedagvaar - Plaaslik - Republikein
Thursday, December 05th, 18:11:33
TransNamib vir N$30 m. gedagvaar
Beëindig glo kontrak 'onregmatig'
26 July 2019 | Plaaslik
Catherine Sasman - Die hoërhof het opdrag gegee dat 'n bemiddelingskonferensie vir skikking tussen TransNamib en RMH Logistics gehou geword oor N$30 miljoen wat laasgenoemde van dié staatsonderneming vir die onregmatige beëindiging van 'n kontrak eis.
Die bemiddeling moet teen 16 Augustus afgehandel wees.
TransNamib en HRD Trading Enterprises het in Desember 2015 'n kontrak gesluit vir die herstel en rehabilitasie van die grondoppervlak by die diesellokomotief-depot op Walvisbaai.
HRD Trading (verteenwoordig deur mnr. Hendrik Dawids) en RHM Logistics (verteenwoordig deur mnr. Rodney Hanganda) het in Augustus 2016 'n ooreenkoms aangegaan waarvolgens RMH Logistics die TransNamib-kontrak oorgeneem het.
Dokumente in die hofstukke toon RMH Logistics is toe as 'n diensverskaffer van TransNamib geregistreer wat die dienste sou lewer, soos in die kontrak uiteengesit.
Dié maatskappy het TransNamib versoek om 'n gedetailleerde werksuiteensetting voor te lê wat die koste uitstippel. Volgens RHM Logistics het hy in Januarie 2017 as 'n onafhanklike entiteit ingevolge die oordrag deur HRD Trading met die werksaamhede begin.
RMH Logistics sê as gevolg van TransNamib se "swak betalingskedule" het hy by die SME Bank vir kredietgeriewe aangesoek gedoen. Die werksplan wat TransNamib voorgelê het, is as stawende dokumentasie by die bank ingedien.
Die maatskappy sê verder Hanganda en TransNamib (verteenwoordig deur me. Magda Nawes) het die betrokke ooreenkomste ter stawing aan die bank voorgelê.
RMH Logistics sê hy was veronderstel om die werk oor 'n tydperk van twee jaar te verrig, maar voer aan TransNamib het die kontrak op 6 September 2017 "onregmatig" beëindig, wat tot sy verlies van N$30 miljoen (plus rente) gelei het.